16. Le fa re sa huma, re ka bontsha jang gore re amogela baeng? 16 Fa Jesu a sena go romelwa mo lefatsheng go tla go ntsha setlhabelo se le sengwe sa thekololo se se itekanetseng, Jehofa o ne a sa tlhole a amogela ditlhabelo tsa diphologolo tse Baiseraele ba neng ba di ntsha. (1 Joh. 4:9, 10) Fa Jesu a ne a sa ntse a le mo lefatsheng, o ne a bontsha kafa Jehofa a lebang dilo ka gone fa a ne a bua mafoko ano a a amang pelo: “Jerusalema wee, Jerusalema wee, mmolai wa baporofeti le mokgobotletsi wa ba ba rometsweng kwa go ene,—a bo ke ne ka batla gantsi jang ne go phutha bana ba gago mmogo, ka tsela e koko e namagadi e phuthelang dikokwana tsa yone mmogo ka fa tlase ga diphuka tsa yone! Mme lo ne lwa se ka lwa go batla.” Jesu o ne a bolela jaana: “Bonang! Ntlo ya lona e tlogeletswe lona.” (Math. 23:37, 38) Ka jalo, setšhaba sa baleofi se se sa ikwatlhayeng se ne sa emisediwa ke Iseraele wa semoya. (Math. 21:43; Bagal. 6:16) Mme go tweng ka mongwe le mongwe yo e leng leloko la Iseraele wa tlholego? Jehofa o iketleeleditse go ba itshwarela le go ba bontsha kutlwelobotlhoko, fa ba bontsha tumelo mo Modimong le mo setlhabelong sa ga Jesu Keresete. Mme gape Modimo o tla itshwarela le batho ba ba ileng ba swa ba sa ikwatlhaela maleo a bone, mme ba tsoseditswe mo lefatsheng le le phepafaditsweng.—Joh. 5:28, 29; Dit. 24:15.